**Digital undervisning og personvern for studenter ved Fagskolen Vestfold og Telemark**

Her finner du informasjon om hvordan ditt personvern som student blir ivaretatt ved digital undervisning, og når det gjøres videoopptak av undervisningen.

Nettbaserte utdanninger ved Fagskolen blir strømmet, og noen forelesninger blir tatt opp. Opptakene gjør det mulig for deg som student å repetere og fordype deg i undervisningsmaterialet ved å se opptak igjen. Dette gir også fleksibilitet til å følge undervisningen uansett tid og sted, noe som er viktig ved sykdom eller andre årsaker som hindrer fysisk tilstedeværelse ved digital undervisning.

For at fagskolen skal kunne tilby digital undervisning er det nødvendig å behandle personopplysninger om deg som student. Behandlingsgrunnlaget for behandling av personopplysninger er [GDPR artikkel 6 nr.1 bokstav e)](https://lovdata.no/lov/2018-06-15-38/gdpr/a6). Det innebærer at behandlingen er nødvendig for å utføre en oppgave i allmennhetens interesse som fagskolen er pålagt. Supplerende rettsgrunnlag er [fagskoleloven § 1](https://lovdata.no/lov/2018-06-08-28/%C2%A71) og [fagskoleforskriften §](https://lovdata.no/forskrift/2019-07-11-1005/%C2%A74) 4.

**Strømming av undervisning**

En forelesning som strømmes blir omtrent som en vanlig forelesning ved at den kan ses i sanntid, for eksempel i Zoom og Teams. For å få tilgang må alle logge seg på med sin Feide-bruker.

Det er frivillig å delta med bruk av bilde og lyd, og du kan selv kontrollere om du vil ha kameraet og mikrofonen på.

Unntaksvis kan det være nødvendig at studenten deltar aktivt for å oppnå formålet med undervisningen. Dersom det er obligatorisk med aktiv deltakelse, må det gå frem av eller ha tydelig sammenheng med emnebeskrivelsen, og gis informasjon om på forhånd.

**Opptak av undervisning**

Noen undervisningsøkter blir tatt opp på video og gjort tilgjengelige for deg i ettertid. Den som underviser, skal gi deg tydelig informasjon på forhånd om at undervisningen blir tatt opp. Dersom opptaket kun viser foreleser, vil ditt personvern i mindre grad bli berørt, og du vil heller ikke bli spurt om samtykke, for grunnlaget for opptaket vil være allmennhetens interesse.

Hvis du som student stiller spørsmål under en økt som tas opp, må du være forberedt på at spørsmålet og din stemme blir en del av opptaket. Ønsker du å unngå dette, kan du stille spørsmål via chat eller vente til opptaket er slått av.

**Samtykke ved videoopptak**

Det vil ikke gjøres videoopptak av deg hvis du er i hovedfokus, for eksempler når du holder en presentasjon, uten at det er nødvendig for å oppnå formålet med undervisningen. Noen ganger kan det være nyttig for deg eller dine medstudenter at det gjøres opptak av presentasjoner eller lignende. I slike tilfeller er deltakelse på opptak frivillig. Foreleser må informere om disse omstendigheten før opptaket starter.

Opptaket kan kun brukes til undervisningsformål.

Formålet med direktestrømming og opptak av undervisning ved Fagskolen VT er følgende:

**Strømming**

* Tilrettelegge og gjennomføre nettundervisning for studentene.
	+ Det er i utgangspunktet frivillig for studenter å delta med bilde, lyd eller video, og studenten kan selv justere innstillingene når de kobler seg på.

**Opptak**

Opptak av nettundervisning skal som hovedregel kun gjøres av forelesninger for å

* Støtte studentenes læringsprosess
	+ Opptakene gir studentene muligheten til å repetere og fordype seg i undervisningsmaterialet, noe som øker studentenes kunnskap og læringsutbytte.
* Tilrettelegge for studenter som ikke kan delta fysisk i sanntid
	+ Opptakene gjør det mulig for studenter å følge undervisningen uansett tid og sted, noe som er viktig i tilfeller ved sykdom eller andre hindringer.
* Bidra til kvalitetssikring gjennom evaluering av undervisningsmetode og innhold av foreleser.

Fagskolen trenger ikke ditt samtykke til disse formålene, for behandlingsgrunnlaget er allmenhetens interesse av at Fagskolen tilbyr undervisning på denne måten. Men selv om du ikke gir ditt samtykke har du alle rettighetene dine i behold.

For andre formål må foreleser innhente ditt samtykke.

**Lagring av opptak**

Opptaket lagres i fagskolens IKT-systemer, og skal slettes når formålet med opptaket er oppfylt.

Opptak av undervisning med gjenkjennelige studenter skal slettes senest når undervisningen i det aktuelle emnet er avsluttet eller eksamen er gjennomført (med mindre det må lagres lenger av spesifiserte grunner, f.eks. studenter må ta emnet på nytt, permisjon fra emnet).

**Eget opptak av undervisning**

Du kan ikke gjøre eget opptak av en undervisningsøkt uten tillatelse fra foreleser som har ansvar for undervisningen.

Vær oppmerksom på at du som student av hensyn til personvern og opphavsrett ikke har lov til å dele opptak av undervisningen eller dele en nedlastning av chatten fra en digital undervisningsøkt.

**Fotografere og filme andre**

Du kan ikke publisere film eller bilder av foreleser eller andre studenter, for eksempler i sosiale medier, uten at de har samtykket til dette.

Uønsket publisering og deling kan føre til erstatningsansvar og straffeansvar ifølge personopplysningsloven og åndsverkloven.

[Mer informasjon om deling av bilder finner du på Datatilsynets nettside.](https://www.datatilsynet.no/personvern-pa-ulike-omrader/internett-og-apper/bilder-pa-nett/)

Generell informasjon om personvern og dine rettigheter finner du i [personvernerklæringen for Telemark fylkeskommune](https://telemarkfylke.no/no/personvern/personvernerklaring-for-vare-tjenester/personvernerklaring/).

Har du spørsmål om ditt personvern kan du kontakte personvernombudet i Telemark fylkeskommune.

Paal Are Solberg

Tlf: 918 600 41

paal.are.solberg@telemarkfylke.no

Kryssreferanser

|  |  |
| --- | --- |
| [D00055](https://fagskolenvt-public.dkhosting.no/docs/pub/dok00055.htm) | [AP732 Prosedyre for behandling av personopplysninger](https://fagskolenvt-public.dkhosting.no/docs/pub/dok00055.htm) |
| [D00254](https://fagskolenvt-public.dkhosting.no/docs/pub/dok00254.htm) | [Retningslinjer for strømming og opptak av nettbasert undervisning for ansatte](https://fagskolenvt-public.dkhosting.no/docs/pub/dok00254.htm) |

Eksterne referanser

|  |
| --- |
|   |